৪৮ ঘণ্টা আগেই নিউজিল্যান্ডের মাটি থেকে বিশ্বজয় করে ফিরেছেন দেশের যুব ক্রিকেটাররা। সিনিয়র ক্রিকেটাররাও একদিনের সিরিজে অপ্রতিরোধ্য ফর্মে। এই অবস্থায় ফের ক্রিকেটের বাইশ গজে প্রেমের হাতছানি। নয়া রোম্যান্সের সম্ভাবনা ঘিরে উত্তাল দেশের ক্রিকেট মহল। 
এর মধ্যেই প্রেমের ফুল ফুটল ব্যাট-বল এবং রুপোলি পর্দার দুনিয়ায়। বিরাট-অনুষ্কার বিয়ের স্মৃতি এখনও টাটকা। হার্দিক পাণ্ড্যর রোম্যান্স নিয়ে জল্পনাও অব্যাহত। এসব কিছুর মধ্যেই জসপ্রীত বুমরাহের ‘প্রেমে পাগল’ দক্ষিণী অভিনেত্রী। বেশ কিছু সর্বভারতীয় হিন্দি প্রচারমাধ্যমে ফলাও করে প্রচার করা হয়েছে বুমরাহের ‘কাহিনি’।
রাশি খন্না তেলুগু ফিল্ম ইন্ডাস্ট্রির পরিচিত মুখ। আদতে নয়াদিল্লির বাসিন্দা রাশির সৌন্দর্যে মাত ‘সিনে-বাফ’রা। সেই রাশিই সম্প্রতি এক সাক্ষাৎকারে জানিয়েছেন, জসপ্রীতের প্রতি রয়েছে তাঁর নির্ভেজাল ভালবাসা। জসপ্রীতের জন্যই ক্রিকেট দেখেন রাশি। যখনই মাঠে থাকেন তারকা পেসার, তখনই খেলা দেখেন তিনি।

এই বিষয়ে অন্যান্য খবর

বুমরাহের দাদুর রহস্যজনক মৃত্যু, দেহ পাওয়া গেল নদীতে


দক্ষিণী ফিল্ম ইন্ডাস্ট্রিতে রাশি পরিচিত ‘জোডিয়াক’ নামে। এক ডজনের কাছাকাছি তেলুগু, মালয়ালম, তামিল সিনেমায় অভিনয়ের পাশাপাশি হিন্দি ছবি ‘মাদ্রাজ ক্যাফে’তেও তাঁকে দেখা গিয়েছে জন অ্যাব্রাহামের সঙ্গে।
‘রাশি’ই সাক্ষাৎকারে খুল্লমখুল্লা জানিয়েছেন বুমরাহের প্রতি তাঁর অনুরাগের কথা। ভারতের খেলা থাকলে এবং শ্যুটিং না হলেই টিভি-র সামনে বসে পড়েন ২৭ বছরের সুন্দরী অভিনেত্রী। কারণ বুমরাহের বলের ছন্দে তাঁর হৃদয়ও ওঠানামা করে। তারকা ভারতীয় পেসার কি শুনছেন প্রণয়ীর কথা?